Diari Oficial de la Generalitat Valenciana


Sumari del DOGV 4148, del 14-12-2001 (2001/11911)

ORDRE de 3 de desembre de 2001, de la Conselleria de Benestar Social, per la qual es regulen i es convoquen ajudes dirigides a l'atenció d'ancians i ancianes des de l'àmbit familiar per a l'exercici de l'any 2002, a l'empara del Decret 331/1995, de 3 de novembre.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4148

Data del DOGV
:   14-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11426


Data del document
:   03-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * família
    * suport econòmic
    * tercera edat
    * ajuda social
    * ajuda pública

ORDRE de 3 de desembre de 2001, de la Conselleria de Benestar Social, per la qual es regulen i es convoquen ajudes dirigides a l'atenció d'ancians i ancianes des de l'àmbit familiar per a l'exercici de l'any 2002, a l'empara del Decret 331/1995, de 3 de novembre. [2001/X11980]
  
El Decret 331/1995, de 3 de novembre, del Govern Valencià, va establir l'ajuda econòmica per a l'atenció d'ancians i ancianes des de l'àmbit familiar.
  
Posteriorment va ser promulgada la Llei de la Generalitat Valenciana 5/1997, de 25 de juny, per la qual es regula el sistema de Serveis Socials, la qual inclou, dins de les responsabilitats d'aquesta, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En l'esmentada Llei s'ha regulat, específicament, en el seu article 38.f), aquesta ajuda, com a dirigida a l'àmbit familiar o a un nucli convivencial donat. Ajuda que es va incloure, posteriorment, dins del Pla de Qualitat Assistencial Gerontològica de la Generalitat Valenciana, aprovat per l'Acord del Consell d'1 de setembre de 1998, així com aquelles destinades a recolzar l'acolliment d'ancians en una unitat familiar acollidora quan no existisca vincle de parentiu entre ells i la mencionada unitat familiar, entre altres.
  
Amb ambdues ajudes s'aconsegueix, doncs, el foment de l'estada dels ancians dins d'una llar i s'evita el seu ingrés en un àmbit residencial.
  
Açò és així ja que, a través de l'ajuda regulada en aquesta ordre, s'aconsegueix l'objectiu d'afavorir la integració en la unitat familiar i la solidaritat amb les persones majors, mitjançant l'atenció dels ancians o ancianes, al si d'un ambient familiar, evitant amb això els desarrelaments del seu nucli de convivència i pal·liant les situacions de soledat o marginació.
  
Aquesta integració s'aconsegueix mitjançant l'ajuda econòmica a aquelles persones que, tenint al seu càrrec les tasques pròpies de la llar, dediquen la seua atenció a la cura d'un ancià o anciana, prestant-los tots els serveis necessaris per a aconseguir una digna qualitat de vida.
  
Mitjançant aquesta ordre s'estableixen els requisits, condicions i quanties d'aquestes ajudes.
  
En virtut d'això, i fent ús de les facultats que em confereix el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
CAPÍTOL I
  
Ajudes per a l'atenció d'ancians i ancianes
  
des de l'àmbit familiar
  
Article 1. Àmbit i objecte
  
L'objecte d'aquestes ajudes és el d'atorgar suport econòmic per l'atenció d'ancians o ancianes des de l'àmbit familiar l'any 2002, per a aconseguir la permanència d'aquests en el seu nucli convivencial d'origen i evitar el seu internament residencial.
  
Article 2. Sol·licitants reiterats de l'exercici anterior
  
Als efectes d'aquestes ajudes es consideraran sol·licitants de l'exercici anterior que reiteren la seua sol·licitud en aquest exercici, aquells en els quals concórreguen les següents circumstàncies:
  
1. Que tinguen efectuada sol·licitud en l'exercici de 2001.
  
2. Que el o la sol·licitant i l'ancià o l'anciana siguen els mateixos, en l'exercici 2001 i en l'exercici 2002.
  
No obstant això, es consideraran també reiterades les sol·licituds regulades com a excepció en els apartats 1.a.1. i 1.a.2. de l'article 16 d'aquesta ordre.
  
3. Que es troben en alguna d'aquestes situacions:
  
3.a. Que en l'exercici 2001 hagueren tingut resolució estimatòria de concessió, sense haver tingut posteriorment resolució d'extinció per qualsevol de les causes regulades en l'article 16 de l'Ordre de 30 de novembre de 2000, de la Conselleria de Benestar Social, per la qual es regulen i es convoquen ajudes dirigides a l'atenció d'ancians i ancianes des de l'àmbit familiar, a l'empara del Decret 331/1995, de 3 de novembre, per a l'exercici de 2001.
  
3.b. Que l'ajuda s'haguera denegat en l'exercici 2001, per falta de dotació pressupostària.
  
El compliment d'aquests fets serà verificat d'ofici per la direcció Territorial de Benestar Social corresponent, després de rebre la sol·licitud de l'ajuda per a l'exercici de l'any 2002.
  
Article 3. Requisits
  
1. Els requisits necessaris per a la concessió d'aquestes ajudes són els següents:
  
1.a. Respecte a la persona sol·licitant:
  
1.a.1 Residir a la Comunitat Valenciana i estar empadronada en algun dels seus municipis.
  
1.a.2 Tenir complits 45 anys o més, el 31 de desembre de l'any 2001.
  
1.a.3 No exercir cap treball remunerat per compte propi o alié, durant el període per al qual se sol·licita l'ajuda.
  
1.a.4 Dedicar-se exclusivament a les tasques pròpies de la llar i a l'atenció d'un ancià o anciana, a fi de remeiar una situació de necessitat que afecta la seua autonomia, recolzant el seu normal desenvolupament humà i afavorint la seua integració social, bé al si del nucli familiar o en domicili pròxim, segons el que assenyala l'article 4.
  
1.a.5 Respecte als ingressos obtinguts en l'exercici que es justifica:
  
1.a.5.a. No haver percebut rendiments del treball personal ni d'activitats professionals, empresarials, agrícoles i ramaderes, excepte els següents:
  
- La pensió mínima de viudetat de la Seguretat Social per al seu tram d'edat, establida en 2000 en 3.540,68 euros (589.120 pessetes) per a les persones menors de 60 anys, en 4.437,21 euros (738.290 pessetes) per a les menors de 60 anys amb càrregues familiars, en 4.437,21 euros (738.290 pessetes) per a les persones que tenen entre 60 i 64 anys, i en 5.047,66 euros (839.860 pessetes) per a les persones amb 65 anys.
  
- La mateixa ajuda per a l'atenció d'ancians i ancianes des de l'àmbit familiar.
  
1.a.5.b. Per altres conceptes, establits en l'apartat 2.b. d'aquest article, no haver obtingut ingressos superiors a 3.606,07 euros (600.000 pessetes).
  
1.b. Respecte a la persona anciana:
  
1.b.1 Tenir nacionalitat espanyola, residir a la Comunitat Valenciana i estar empadronada en algun dels seus municipis.
  
1.b.2 Tenir complits 75 anys o més, a 31 de desembre de l'any 2001.
  
1.b.3 Residir en el domicili familiar del sol·licitant, integrada en la unitat familiar, tenint llaços de parentiu amb la persona sol·licitant, o bé residir en domicili pròxim a aquest, segons el que assenyala l'article 4 d'aquesta ordre.
  
1.b.4. Si viu en distint domicili que la persona sol·licitant, haurà de complir els següents requisits econòmics:
  
1.b.4.a) Els ingressos percebuts per l'ancià o anciana no podran ser superiors a la pensió mínima de jubilació de la Seguretat Social per a persones majors de 65 anys, amb cònjuge al seu càrrec, corresponent a l'exercici de 2000, establida en 5.638,09 euros (938.100 pessetes).
  
Al muntant anual derivat de la percepció anteriorment mencionada podrà afegir-se fins un màxim de 3.606,07 euros (600.000 pessetes) anuals per altres conceptes.
  
1.b.4.b) Només podrà conviure amb altres persones que hagen aconseguit l'edat de jubilació, entesa aquesta com 65 anys complits el 31 de desembre de l'any 2001, i que cada una d'elles no haguera percebut, per a l'exercici que es justifica, ingressos superiors a 5.638,09 euros (938.100 pessetes) anuals. Aquests convivents no seran tinguts en compte per al càlcul de la renda per capita de la unitat familiar.
  
1.c. Respecte a la unitat familiar:
  
La renda per capita, corresponent a l'exercici que es justifica, de la unitat familiar a qui pertany la persona sol·licitant no podrà superar la quantia anual de 4.958,35 euros (825.000 pessetes).
  
2. Als efectes del que estableix aquesta ordre s'entendran per ingressos els següents conceptes:
  
2.a. Els procedents del rendiment del treball, que seran computats pels seus imports íntegres, i els procedents d'activitats professionals, empresarials, agrícoles i ramaderes, que es computaran pels seus rendiments nets.
  
2.b. Altres conceptes, detallats a continuació, que seran computats pels seus imports íntegres:
  
2.b.1 Els procedents de pensions compensatòries.
  
2.b.2 Els procedents del capital immobiliari. No seran computats els procedents en concepte de vivenda habitual.
  
2.b.3 Els procedents del capital mobiliari.
  
2.b.4 Els guanys patrimonials, independentment del seu període de generació.
  
3. Per al càlcul de la renda per capita se seguirà el següent:
  
3.a. Als efectes d'aquesta ordre, s'entendrà per unitat familiar la convivència en el mateix domicili del beneficiari de l'ajuda amb altres persones, unides amb aquell per matrimoni o relació anàloga a la conjugal i per llaços de parentiu, de consanguinitat o afinitat, fins al tercer grau.
  
3.b. S'entendrà per renda per capita anual la quantitat que resulte de dividir els ingressos anuals de la unitat familiar pel nombre de persones que la componen. Per al càlcul d'aquesta s'inclouran els ingressos obtinguts pel beneficiari de l'ajuda i tots els membres que integren la unitat familiar. Els ingressos percebuts per la persona anciana es computaran, exclusivament, quan aquesta convisca amb el licitant o la sol·licitant de l'ajuda. sol·
  
3.c. Per al càlcul de la renda per capita no s'inclourà la pròpia prestació corresponent a aquesta ajuda, percebuda pel sol·licitant en l'exercici que es justifica.
  
Article 4. Proximitat de domicili
  
Amb relació amb la proximitat de domicilis de la persona sol·licitant i la persona anciana es considerarà com a tal:
  
1. Persones que residisquen en la mateixa població.
  
2. Persones que visquen en distintes poblacions. Tindran dret a l'ajuda sempre que les poblacions no disten més de 10 km. entre si; aquest fet s'acreditarà mitjançant diligència efectuada en l'expedient per un tècnic de la direcció territorial que tramite l'expedient.
  
Article 5. Quantia de l'ajuda econòmica
  
L'import de les ajudes econòmiques serà de 90,15 euros (15.000 pessetes), 120,2 euros (20.000 pessetes), 150,25 euros (25.000 pessetes) i 180,3 euros (30.000 pessetes) al mes, en funció de quin siga el nivell de renda de la unitat familiar de la persona sol·licitant, segons el quadre següent:
  
Article 6. Documentació
  
La documentació que caldrà aportar-se per a la concessió d'aquesta ajuda referida a tots els requisits assenyalats en els articles 3 i 4, serà la següent:
  
1. Sol·licitud realitzada en el model regulat en aquesta ordre, en la qual hauran de figurar les dades del sol·licitant, de l'ancià objecte d'atenció i de tots els convivents del sol·licitant i de l'ancià, en cas de conviure aquest en distint domicili, i anirà degudament firmada per la persona sol·licitant.
  
2. De totes aquelles persones que consten en la sol·licitud de l'ajuda, que tingueren 16 o més anys complits l'1 de gener de 2000:
  
2.a. Fotocòpia del DNI.
  
2.b. Justificació dels ingressos referida a l'exercici de 2000, que es realitzarà mitjançant la fotocòpia compulsada o cotejada de la declaració de l'impost sobre la renda de les persones físiques corresponent a l'exercici 2000, incloent-hi tots els fulls, així com el d'ingrés o devolució degudament segellat.
  
En el supòsit que s'haja presentat declaració complementària caldrà aportar en les mateixes condicions establides en el paràgraf anterior.
  
Si es va estar exempt de l'obligació de presentar la declaració sobre la renda de les persones físiques de l'exercici 2000 o no hi ha aquesta, s'aportarà un certificat de l'Agència Tributària acreditatiu de no haver-la presentat. Aquest certificat podrà ser substituït per declaració jurada o promesa de no haver tingut obligació de presentar l'esmentada declaració en el cas de persones incloses en sol·licituds reiterades de l'exercici anterior, regulades en l'article 2 d'aquesta ordre, i el certificat de renda corresponent al expedient del exercici anterior del qual a aquesta convocatòria també haguera sigut negatiu.
  
Independentment de l'anterior, en cas de ser perceptor d'algun ingrés, segons el que estableix l'article 3.2. d'aquesta ordre, haurà de, en tot cas, presentar certificat acreditatiu de la quantia percebuda per tals conceptes, encara que estiguera exempt de presentar la declaració sobre la renda de les persones físiques.
  
3. De la persona sol·licitant:
  
3.a. Certificat o volant d'empadronament en què consten totes les persones que viuen al seu domicili. En el cas dels sol·licitants previstos en l'article 2 d'aquesta ordre, si no haguera existit variació de domicili ni respecte als convivents del mencionat any, podran substituir aquest certificat per una declaració jurada o promesa que no han variat aquestes circumstàncies respecte a l'exercici anterior.
  
3.b. Per a les persones sol·licitants que tingueren menys de 65 anys l'1 de gener de 2002, certificat de vida laboral expedit l'any de la sol·licitud per l'administració. Aquest certificat podrà ser substituït, en el cas de tractar-se dels sol·licitants previstos en l'article 2 d'aquesta ordre, per declaració jurada o promesa que no realitzen cap treball remunerat, per compte propi o alié, en el moment de presentar la sol·licitud.
  
3.c. Certificat de pensions referit a l'any 2000, expedit per l'administració. En el cas de no haver percebut cap pensió durant l'any 2000, aquest certificat podrà ser substituït per una declaració jurada o promesa d'aquest fet quan es tracte dels sol·licitants previstos en l'article 2 d'aquesta ordre, i el certificat de pensions aportat del qual en l'exercici anterior a aquesta convocatòria és negatiu.
  
3.d. Fitxa de manteniment de tercers, en la que figure les dades del compte bancari de la persona sol·licitant com titular o cotitular per a efectuar-hi la domiciliació dels pagaments, si és procedent. Fitxa que es presentarà degudament omplida i segellada per l'entitat bancària.
  
4. De la persona anciana:
  
4.a. Acceptació per part de la persona anciana, o pel seu tutor o curador en cas d'incapacitat declarada per sentència, de l'atenció rebuda per l'o la sol·licitant. Aquesta acceptació s'entendrà realitzada mitjançant la firma, bé de la persona anciana, bé del seu tutor o curador, en la mateixa sol·licitud.
  
4.b. En el cas de residir en el mateix domicili que la persona sol·licitant, justificació dels ingressos referida a l'exercici de 2000, que es realitzarà mitjançant la fotocòpia compulsada o cotejada de la declaració de l'impost sobre la renda de les persones físiques corresponent a l'exercici 2000, incloent-hi tots els fulls, així com el d'ingrés o devolució degudament segellat. En el supòsit que s'haja presentat declaració complementària s'haurà d'aportar en les mateixes condicions establides en el paràgraf anterior. Si es va estar exempt de l'obligació de presentar la declaració sobre la renda de les persones físiques de l'exercici 2000 o no hi ha aquesta, s'aportarà certificat de l'Agència Tributària acreditatiu de no haver-la presentada. Aquest certificat podrà ser substituït per declaració jurada o promesa de no haver tingut obligació de presentar la mencionada declaració en el cas de persones incloses en sol·licituds reiterades de l'exercici anterior, regulades en l'article 2 d'aquesta ordre, i el certificat de renda anterior del qual, corresponent a l'expedient de l'exercici a aquesta convocatòria també haguera sigut negatiu. Independentment de l'anterior, en cas de ser perceptor d'algun ingrés, segons el que estableix l'article 3.2. d'aquesta ordre, haurà de, en tot cas, presentar certificat acreditatiu de la quantia percebuda per tals conceptes, encara que estiguera exempt de presentar la declaració sobre la renda de les persones físiques.
  
5. De la persona anciana i d'aquells que convisquen amb ella, només en el cas que aquesta residisca en distint domicili que el sol·licitant:
  
5.a. Certificat o volant d'empadronament on consten totes les persones que viuen a l'esmentat domicili. En el cas de persones incloses en sol·licituds reiterades de l'exercici anterior, previstos en l'article 2 d'aquesta ordre, si no haguera existit variació de domicili ni respecte als convivents d'aquest any, podran substituir aquest certificat per una declaració jurada o promesa que no han variat aquestes circumstàncies respecte a l'exercici anterior.
  
5.b. Justificació dels ingressos referida a l'exercici de 2000, que es realitzarà mitjançant la fotocòpia compulsada o cotejada de la declaració de l'impost sobre la renda de les persones físiques corresponent a l'exercici 2000, incloent-hi tots els fulls, així com el d'ingrés o devolució degudament segellat. En el supòsit que s'haja presentat declaració complementària s'haurà d'aportar en les mateixes condicions establides en el paràgraf anterior. Si es va estar exempt de l'obligació de presentar la declaració sobre la renda de les persones físiques de l'exercici 2000 o no hi ha aquesta, s'aportarà certificat de l'Agència Tributària acreditatiu de no haver-la presentada. Aquest certificat podrà ser substituït per declaració jurada o promesa de no haver tingut obligació de presentar aquesta declaració en el cas de persones incloses en sol·licituds reiterades de l'exercici anterior, regulades en l'article 2 d'aquesta ordre, i el certificat de renda del qual, corresponent a l'expedient de l'exercici anterior a aquesta convocatòria també haguera sigut negatiu. Independentment de l'anterior, en cas de ser perceptor d'algun ingrés, segons el que estableix l'article 3.2. d'aquesta ordre, haurà de, en tot cas, presentar certificat acreditatiu de la quantia percebuda per tals conceptes, encara que estiguera exempt de presentar la declaració sobre la renda de les persones físiques.
  
6. Les persones que consten en la sol·licitud podran autoritzar, mitjançant la seua firma en aquesta, a la Direcció General de Serveis Socials perquè sol·licite els certificats de pensions, de renda i de vida laboral, directament als distints organismes encarregats de la seua gestió, quan això siga preceptiu per a donar compliment als requisits d'aquesta ordre, sense perjuí que, si és procedent, puguen sol·licitar-se aquests documents directament als interessats.
  
7. Les declaracions jurades o promeses realitzades, de les indicades en aquest article, comportaran l'autorització expressa a la Direcció General de Serveis Socials perquè sol·licite als organismes corresponents, quan així ho estime necessari, certificats acreditatius respecte a la veracitat d'allò que s'ha manifestat, encara que no consten en la sol·licitud les firmes referides en el punt anterior.
  
Article 7. Obligacions dels beneficiaris
  
Els perceptors d'aquesta ajuda quedaran obligats a comunicar, en el termini màxim de 30 dies des de la data en què es produïsca, qualsevol variació de la seua situació de residència, així com qualsevol altra circumstància que poguera tenir incidència en la conservació de l'ajuda concedida.
  
Quan de l'incompliment d'aquesta obligació es derive una percepció no d'acord amb la normativa reguladora d'aquestes ajudes, l'interessat haurà de reintegrar les quantitats indegudament percebudes, des del primer dia del mes següent a aquell en què haguera variat la situació, qualsevol que siga el moment en què es detecte l'esmentada variació, a més del corresponent interés de demora.
  
Article 8. Sol·licituds resoltes estimatòriament l'exercici anterior
  
Als sol·licitants considerats reiterats segons l'article 2 d'aquesta ordre i les sol·licituds dels quals van ser resoltes positivament en l'exercici anterior, podrà concedir-se'ls de nou, i provisionalment, la mateixa quantia que en l'esmentat exercici. Perquè se'ls concedisca aquesta, aquests beneficiaris hauran d'aportar sol·licitud de continuïtat en la percepció de l'ajuda per a l'exercici de l'any 2002, segons el model regulat en aquesta ordre, i estarà condicionada la seua quantificació definitiva, que tindrà efectes, en tot cas, des de l'1 de gener de l'any 2002 i per a aquest exercici, a la presentació de la documentació que escaiga segons l'article 6 d'aquesta ordre. Aquests beneficiaris es regiran per les condicions establides en aquesta ordre, quant als requisits exigibles per a la seua concessió i quantia.
  
En tot cas la sol·licitud i la documentació necessària haurà de ser aportada a l'administració dins del termini establit en aquesta ordre.
  
CAPÍTOL II
  
Procediment
  
Secció I
  
Lloc i termini de presentació
  
Article 9. Lloc de presentació
  
Les sol·licituds d'ajuda es presentaran, junt amb la documentació requerida, en la direcció territorial de Benestar Social de la província on residisca el sol·licitant, sense perjuí de poder presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud siga presentada en els registres dels ajuntaments o de les mancomunitats de municipis que actuen com a col·laboradors en la tramitació d'aquestes ajudes, es reconeixerà com a vàlida, amb tots els efectes, la data de l'esmentada presentació.
  
Article 10. Terminis de presentació
  
El termini per a presentar aquestes ajudes s'iniciarà l'endemà de la publicació d'aquesta ordre en el Diari Oficial de la Generalitat Valenciana, i finalitzarà el 31 de gener de l'any 2002.
  
No obstant això, en el cas de les excepcions regulades en els apartats 1.a.1. i 1.a.2. de l'article 16 d'aquesta ordre, el termini de sol·licitud respecte al manteniment de l'ajuda concedida es mantindrà fins al mes posterior a la data en què s'haja notificat la causa de subrogació regulada en els apartats 1.a.1. i 1.a.2. del citat article 16. Si aquesta circumstància no s'haguera notificat dins del termini de 30 dies concedit per l'article 7 d'aquesta ordre, l'ajuda es considerarà extingida, amb l'obligació de reintegrar les quantitats indegudament percebudes.
  
Si finalitzat el termini previst no s'haguera esgotat la línia pressupostària, podrà ampliar-se aquest mitjançant resolució de la Conselleria de Benestar Social. Aquest nou termini haurà de publicar-se en el Diari Oficial de la Generalitat Valenciana.
  
Secció II
  
Tramitació, resolució i recursos
  
Article 11. Tramitació
  
Per a la tramitació d'aquestes ajudes se seguirà el següent procediment.
  
1. Rebudes les sol·licituds per la direcció territorial de la Conselleria de Benestar Social, competent per raó del lloc de residència del sol·licitant, aquesta verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució, i es procedirà a l'estudi d'aquestes sol·licituds i de la documentació que haurà d'acompanyar-les.
  
Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà l'interessat, segons el que preveu l'article 71.1. de la Llei 30/1992, de 26 de novembre, perquè en el termini de deu dies esmene la falta o adjunte els documents preceptius, amb la indicació que si així no ho fera se li tindrà per desistit en la seua petició, i es procedirà a l'arxiu de la seua sol·licitud amb els efectes previstos en l'article 42 de l'anteriorment citada Llei.
  
2. En fase de la tramitació de l'expedient, a la vista de la documentació existent i de les obligacions que s'adquirisquen per la concessió de l'ajuda, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 12. Resolució
  
Quant a la Resolució dels distints expedients corresponents a aquestes ajudes, s'hi seguirà al següent procediment.
  
1. Els directors o les directores territorials de Benestar Social, una vegada tramitats els expedients d'aquestes ajudes, remetran les diferents propostes de resolució individualitzada a la Direcció General de Serveis Socials, sent la directora general de Serveis Socials qui les resoldrà, per delegació de l'Hble. conseller de Benestar Social, atenent a les disponibilitats pressupostàries globals.
  
2. El termini màxim per a tramitar i resoldre les sol·licituds sobre les ajudes recollides en aquesta ordre serà de 3 mesos a partir de la data en què es va presentar la sol·licitud. S'entendran desestimades aquelles sol·licituds sobre les quals no recaiga resolució expressa en el mencionat període.
  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
4. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització de termini de resolució, s'incrementaren els crèdits destinats a finançar les mencionades ajudes, aquestes sol·licituds exclusivament podran valorar-se, resoldre's i notificar-se en el termini de 3 mesos comptadors a partir de la data de publicació en el DOGV de la resolució del conseller de Benestar Social que done publicitat a aquest increment.
  
Article 13. Causes de denegació
  
1. Seran causes de denegació de les ajudes:
  
1.a. No complir cap dels requisits especificats en aquesta convocatòria per a poder accedir a les ajudes.
  
1.b. Figurar qualsevol de les persones que consten en la sol·licitud com a sol·licitant, ancià o convivent, en una altra sol·licitud d'ajuda. En tots els casos s'entendrà com a vàlida, únicament, la primera sol·licitud.
  
1.c. Haver esgotat el crèdit pressupostari destinat a aquestes ajudes.
  
2. En cas de produir-se una variació en les circumstàncies que puguen afectar la concessió de l'ajuda, abans que existisca resolució expressa, no caldrà presentar una nova sol·licitud, sinó que aquestes podran entendre's com a modificació de la primera, respecte a la qual podrà realitzar-se un nou estudi després de ser sol·licitada la valoració de l'esmentada circumstància i aportada pel sol·licitant la documentació adequada.
  
Article 14. Recursos
  
Contra les resolucions de la directora general de Serveis Socials, que actuarà per delegació del conseller de Benestar Social, que esgotaran la via administrativa, podrà interposar-se recurs contenciós administratiu, en el termini de dos mesos comptadors des de la seua notificació, davant de la sala corresponent del Tribunal Superior de Justícia de la Comunitat Valenciana o, potestativament, recurs de reposició davant de la Conselleria de Benestar Social, en el termini d'un mes, segons el que preveuen els articles 116 i 117 de la Llei de Règim Jurídic de les Administracions Públiques i del Procediment Administratiu Comú i amb les condicions establides en la llei reguladora de l'esmentada jurisdicció.
  
CAPÍTOL III
  
Del pagament i de la justificació de les subvencions
  
Article 15. Pagament de les ajudes
  
El pagament de les ajudes, una vegada resoltes aquestes, s'efectuarà del següent mode:
  
1. En el cas de concessió de l'ajuda, la meritació d'aquesta tindrà caràcter mensual, mentre es mantinguen els requisits exigits, i es procedirà a l'abonament a través del compte bancari assenyalat per la persona sol·licitant.
  
2. El pagament s'efectuarà amb efectes del dia 1 del mes següent a la seua sol·licitud, excepte aquells sol·licitants previstos en l'article 2 d'aquesta ordre, que es farà amb efectes de l'1 de gener de l'any 2002.
  
3.Els successius pagaments mensuals s'efectuaran amb efectes del dia 1 del mes en què naix l'obligació de pagament.
  
Article 16. Extinció, deixament sense efectes, minoració de les ajudes i la seua revisió
  
Quant al procediment a seguir per als punts regulats en aquest article, serà el següent:
  
1. La percepció de l'ajuda econòmica quedarà condicionada al manteniment de les causes que van donar lloc al seu reconeixement, per la qual cosa es consideraran extingides i deixaran de percebre's en els següents casos.
  
1.a. Mort del titular de l'ajuda o de la persona anciana. No obstant això, no es consideraran motiu d'extinció de l'ajuda els següents supòsits:
  
1.a.1 En cas de mort del sol·licitant podrà subrogar-se en l'ajuda un altre membre de la unitat familiar, a sol·licitud prèvia d'aquest, sempre que es donen les següents circumstàncies:
  
1.a.1.a) Que el nou sol·licitant estiguera inclòs en la primera sol·licitud de l'ajuda.
  
1.a.1.b) Que el nou sol·licitant complisca els requisits de l'ajuda.
  
1.a.1.c) Que haja existit resolució respecte a la primera sol·licitud, i aquesta haguera sigut estimatòria.
  
1.a.2 De la mateixa manera, en cas de mort de l'ancià atés, podrà efectuar-se, pel mateix sol·licitant, una sol·licitud per a l'atenció d'un altre ancià, sempre es donen les següents circumstàncies:
  
1.a.2.a) Que el nou ancià estiguera inclòs en la sol·licitud inicial.
  
1.a.2.b) Que el nou ancià complisca la resta de requisits de l'ajuda.
  
1.a.2.c) Que haja existit resolució respecte a la primera sol·licitud, i aquesta haguera sigut estimatòria.
  
1.a.3 Aquests dos supòsits es consideraran com a continuació de la primera sol·licitud, per això no caldrà aportar nova documentació, i es modificarà la quantia de l'ajuda que s'ha de percebre en funció de la nova renda per capita de la unitat familiar, sense que hi haja cap mes d'interrupció d'aquesta amb motiu de la mort.
  
1.b. Variació de les circumstàncies relacionades amb l'atenció a la persona anciana i en especial la disconformitat manifesta d'aquesta respecte a l'atenció rebuda.
  
1.c. Incompliment dels requisits i obligacions per part dels beneficiaris.
  
2. Es podrà dictar una resolució de deixament sense efectes o de minoració i, en tot cas, de reintegrament de les quantitats rebudes, amb l'exigència de l'interés de demora des del moment del pagament de la subvenció, en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, així com quan hi ha causes d'extinció de les ajudes.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
El termini màxim per a resoldre serà de 6 mesos des del moment en què va ser incoat l'expedient de revocació o minoració.
  
3. Quant al procediment de revisió, les quantitats que hagen de reintegrar-se tindran la consideració d'ingrés de dret públic als efectes del procediment aplicable a la seua cobrança.
  
4. Quant a la resolució, segons el procediment establit en aquest article, escau a la directora general de Serveis Socials, per delegació del conseller de Benestar Social, a la qual es procedirà després de rebre les distintes propostes de resolució individuals des de les direccions territorials de Benestar Social.
  
5. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. En el cas que el sol·licitant, pel procés de revisió d'expedients o per altres causes, hagueren de reintegrar quantitats pagades anticipadament d'altres exercicis, aquestes podran compensar-se amb la nova quantia concedida en l'exercici de l'any 2002, després d'obtenir la seua conformitat, sense perjuí dels interessos de demora que pogueren escaure per les quantitats indegudament percebudes al seu dia.
  
DISPOSICIONS ADDICIONALS
  
Primera
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en ella.
  
La Conselleria de Benestar Social, una vegada esgotats els fons, farà pública aquesta circumstància, a l'efecte de la seua desconvocatòria.
  
Segona
  
La Conselleria de Benestar Social publicarà mitjançant resolució les dotacions pressupostàries màximes per a les ajudes convocades i el sistema d'avals, si és procedent, una vegada aprovada i publicada la Llei de Pressupostos de la Generalitat per a l'any 2002.
  
Tercera
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat Valenciana, especialment en matèria pressupostària.
  
Quarta
  
En tots els casos, la declaració de l'impost sobre la renda de les persones físiques, corresponent a l'exercici de 2000, serà aquella que va haver de ser presentada en l'administració tributària l'any 2001.
  
DISPOSICIÓ FINAL
  
Única
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana, no obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2002.
  
Contra aquesta ordre podrà interposar-se recurs contenciós administratiu, en el termini de dos mesos comptadors des de la seua publicació, davant la sala corresponent del Tribunal Superior de Justícia de la Comunitat Valenciana o, potestativament, recurs de reposició davant de la Conselleria de Benestar Social, en el termini d'un mes a partir de l'endemà de la seua publicació en el Diari Oficial de la Generalitat Valenciana, d'acord amb el que preveuen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, i amb les condicions establides en la llei reguladora de l'esmentada jurisdicció.
  
València, 3 de desembre de 2001
  
El conseller de Benestar Social,
  
RAFAEL BLASCO CASTANY